
ВЪПРОСНИК
за провеждане на дълбочинни интервюта относно състоянието и развитието на системата на частното съдебно изпълнение в България
по проект „Инициатива за съдебно изпълнение в услуга на обществото“ (вх. № BG05/1645, договор № 324/27.05.2015), финансиран в рамките на Програмата за подкрепа на неправителствените организации в България по Финансовия механизъм на Европейското икономическо пространство 2009 – 2014 (www.ngogrants.bg)
Категории интервюирани лица:

· Частни съдебни изпълнители, вкл. представители на Камарата на ЧСИ;
· Държавни съдебни изпълнители
· Адвокати;
· Представители на кредиторите (напр. банки, търговски дружества);
· Представители на длъжниците (НПО, защитаващи правата на длъжниците по съдебното изпълнение);
· Представители на Министерството на правосъдието.

Период на провеждане: септември – декември 2015 г.
Метод: пряко лично интервю по предварително формулирани теми, свързани с предмета на изследването; на респондентите ще бъдат задавани отворени въпроси, които биха могли да се модифицират, разширяват и обогатяват от интервюиращите в рамките на очертаните теми. 
Цел: установяване на отношението на заинтересованите страни към системата на частното съдебно изпълнение, очертаване на основни проблеми във функционирането й и на възможни механизми за усъвършенстването й.

Теми:

1. Избор на съдебен изпълнител. Държавно или частно съдебно изпълнение.

2. Предимства и  недостатъци на системата на частното съдебно изпълнение.
3. Дисциплинарно производство в системата на ЧСИ. 
4. Препоръки за усъвършенстване на модела.

5. Информационна осигуреност относно дейността на частните съдебни изпълнители. Източници на информация.

6. Правата на длъжника в принудителното  изпълнение.

7. Цената на изпълнението и съответствието й с качеството на услугата.

Примерни въпроси към адвокати, представители на кредиторите и на длъжниците:
1. Какъв е опитът Ви с частното съдебно изпълнение?
2. Как правите избора си на съдебен  изпълнител? Частен или държавен съдебен изпълнител бихте избрали? Защо?

3. Според Вас има ли различия в предоставянето на услугите между различните частни съдебни изпълнители? А между държавните и частните?

4. Какви са предимствата и недостатъците на частното и държавното изпълнение?
5. Какви са основните проблеми в дейността на частните съдебни изпълнители?

6. Какви мерки бихте предложили за подобряване на дейността на частните съдебни изпълнители?

7. От къде черпите информация за частните съдебни изпълнители? Правите ли проверка, преди да изберете конкретен съдебен изпълнител?

8. Подавали ли сте сигнал за нарушения срещу частен съдебен изпълнител? Как оценявате дейността на Камарата на частните съдебни изпълнители и нейната дисциплинарна практика?

9. Смятате ли, че длъжникът разполага с достатъчно средства за защита на правата и интересите си в хода на принудителното изпълнение?
10. Смятате ли, че длъжниците са получават адекватна и достатъчна информация за своите права и процесуални възможности?

11. Смятате ли, че таксите, които събират частните съдебни изпълнители, отговарят на предоставяните от тях услуги?

12. Според Вас достатъчен ли е броят на частните съдебни изпълнители в България, така че да има възможност за избор между тях?

13. Смятате ли, че е приемливо в малките населени места кредиторът да използва частен съдебен изпълнител в областния град?

14. Как оценявате: 1) качеството на услугите на частното съдебно изпълнение като цяло; 2) личната квалификация на частните съдебни изпълнители като цяло; 3) професионалното образование на частните съдебни изпълнители; 4) професионалния опит на частните съдебни изпълнители?

15. Как оценявате като цяло отношението на частните съдебни изпълнители – смятате ли, че са достатъчно отзивчиви и благоразположени към клиентите?

16. Как оценявате бързината на услугите, предоставяни от частните съдебни изпълнители?

Примерни въпроси към представители на ръководството на Камарата на частните съдебни изпълнители: 

1. Провеждане на конкурси за частни съдебни изпълнители и помощник – частни съдебни изпълнители – необходими ли са допълнителни конкурси; каква е причината за бавното насрочване на нови конкурси? 
2. Дисциплинарно производство: Какъв брой сигнали/жалби за нередности в дейността на частните съдебни изпълнители получават? Как се регистрират постъпващите жалби? Какви са най-честите нарушения, за които сигнализират гражданите? Води ли се някакъв вид статистика на база на сигналите, които постъпват (напр. частен съдебен изпълнител, срещу който е подаден сигналът, типове нарушения и т.н.)? Какъв е процесът на преценка по кои жалби/сигнали да се образува дисциплинарно производство? По какъв процент от жалбите се образува такова производство? В какъв процент от случаите се обжалват решенията по дисциплинарните производства? Кой ги обжалва? Какъв е резултатът от обжалването? Упражнява ли Министерството на правосъдието правомощията си в тази насока? Адекватни ли са наказанията, уредени в Закона за частните съдебни изпълнители? 
3. Комуникационна политика: Кой отговаря за комуникационната политика на Камарата? Има ли модел за реагиране в случай на негативно медийно отразяване. Какъв тип информация се подава към обществото проактивно, по инициатива на Камарата? 

4. Дейност на Камарата: Извършва ли Камарата проверки на дейността на частните съдебни изпълнители? Как се провеждат проверките? Извършват ли се планови проверки или проверки на случаен принцип на дейността на частните съдебни изпълнители (или само по сигнали)? 
5. По нормативната уредба: Какво е участието на Камарата в процеса на подготвяне на нормативни актове, касаещи системата на частното съдебно изпълнение? Какви регулаторни промени биха подобрили средата за осъществяване на частно съдебно изпълнение? Кои процесуални норми са най-проблематични от гледна точка съдебното изпълнение? 
6. Как според Вас, предвид състоянието на приходите Ви от началото на годината, се съотнасят приходите през 2015 г. към тези за 2014 година? Как според Вас, предвид състоянието на разходите Ви от началото на годината, се съотнасят разходите през 2015 г. към тези за 2014 година? А спрямо 2008 г., преди началото на икономическата криза? Очаквате ли ръст на приходите през 2016 година? Очаквате ли ръст на разходите през 2016 година?
7. Достатъчен ли е тригодишният стаж за придобиване на правоспособност?

8. Създаден ли е взаимоспомагателен фонд или други парични фондове от общото събрание на Камарата? Ако да, за какво и колко се разходва от него/тях?

9. Нужно ли е задължителното застраховане на частните съдебни изпълнители? Минималните годишни застрахователни суми са определени през 2006 година. Необходима ли е тяхната актуализация?
10. Нужно ли е задължителното членство на частните съдебни изпълнители в Камарата? Защо?
11. Необходимо, безпристрастно и достатъчно обективно ли провеждането на конкурса за частни съдебни изпълнители да включва устен изпит? 
Примерни въпроси към представители на Министерството на правосъдието: 

1. Защо толкова много време останаха незапълнени бройките за частни съдебни изпълнители? 
2. Как се осъществява подготовката на нормативни актове, касаещи частното съдебно изпълнение? 

3. Какви жалби, сигнали получавате относно дейността на частните съдебни изпълнители? Регистрирате ли ги? Водите ли статистика? Как преценявате кога да инициирате дисциплинарно производство? Следите ли дисциплинарните производства в Камарата, които не са инициирани от Министерството на правосъдието? Случва ли се да обжалвате решението? В какви случаи? 

4. Как осъществява Министерството на правосъдието контролната си функция спрямо частните съдебни изпълнители? Правят ли се проверки? Колко проверки годишно се правят? Само по сигнал ли се правят проверките или има и планови? Колко души в Министерството на правосъдието осъществяват такива проверки? Проверяват ли се финансите на частните съдебни изпълнители? Само по сигнал ли? Колко финансови проверки на частни съдебни изпълнители се правят годишно? Колко души ги извършват? 
5. Какво е виждането ви за съотношението на частни съдебни изпълнители към държавни съдебни изпълнители? Как се определя бройката на държавните съдебни изпълнители? 
6. Защо в определен район се открива едно място за частен съдебен изпълнител на 30 000 жители? Възможно ли е критерият да е по-нисък или премахнат, особено за малките населени места?

7. Необходимо, безпристрастно и достатъчно обективно ли провеждането на конкурса за частни съдебни изпълнители да включва устен изпит? 

8. Възможно ли е обжалването на оценката на изпитната комисия при провеждането на конкурса за частни съдебни изпълнители? Има ли установен ред и случаи на обжалване или проверяване на сформирането и мотивирането на оценката от комисията?
9. Нужно ли е задължителното членство на частните съдебни изпълнители в Камарата? Защо? Как оценявате възможността да има повече от една камара? Как оценявате възможността да има регионални камари?

10. Какви са мотивите при изискването взискателят да внася авансово пропорционалните такси, определени в тарифата за съответното действие? 

Този документ е създаден с финансовата подкрепа на Програмата за подкрепа на НПО в България по Финансовия механизъм на Европейското икономическо пространство. Цялата отговорност за съдържанието на документа се носи от сдружение „Център за правни инициативи“ и при никакви обстоятелства не може да се приема, че този документ отразява официалното становище на Финансовия механизъм на Европейското икономическо пространство и Оператора на Програмата за подкрепа на НПО в България.

